Ny Polestar 4 SUV afsløret uden camouflage – ligner mere en stationcar

Polestar har allerede bekræftet, at familien vokser med en Polestar 4 SUV, men indtil videre har producenten kun vist bilen pakket ind i camouflage. Nu ser det ud til, at overraskelsen er blevet ødelagt før tid. En række eksemplarer er nemlig blevet fotograferet på en autotransporter helt uden forklædning. Billederne viser især bilen bagfra og afslører en markant mere firkantet og praktisk afslutning end på den nuværende Polestar 4 Coupé.

Og selv om Polestar insisterer på SUV-betegnelsen, ligner resultatet mindst lige så meget en moderne elektrisk stationcar.

Det er faktisk en diskussion, Polestar selv har åbnet for. Direktør Michael Lohscheller har tidligere sagt, at man sagtens kan diskutere, om bilen er en stationcar, SUV – eller begge dele.

Mere plads – men velkendt teknik

Den nye model bliver officielt præsenteret 2. september, hvor Polestar også åbner for bestillinger. Producenten lover mere fleksibel bagageplads og et omarbejdet chassis, mens en stor del af teknikken kommer direkte fra den almindelige Polestar 4.

Foto: Reddit

Den baghjulstrukne udgave får op til 630 kilometer WLTP-rækkevidde, mens topmodellen med to motorer yder 400 kW – svarende til 544 hk. Det er altså en smule længere rækkevidde end Polestar 4 Coupé, der officielt klarer op til 620 kilometer.

Til gengæld beholder Polestar den eksisterende 400 volt-arkitektur. Det er værd at bemærke i en tid, hvor flere nye konkurrenter rykker over på 800 volt for at kunne lade hurtigere. Den nuværende Polestar 4 topper ved 200 kW og bruger opgivet 30 minutter på 10-80 procent. Polestar har endnu ikke offentliggjort de tilsvarende ladetal for SUV-udgaven.

Prisen er stadig hemmelig

Danske priser er endnu ikke offentliggjort. Til sammenligning koster den nuværende Polestar 4 Coupé fra 465.000 kroner, mens firehjulstræk starter ved 495.000 kroner.

Det store spørgsmål bliver derfor, hvor meget ekstra Polestar vil kræve for det mere brugbare karrosseri. Svaret kommer senest 2. september.

Ny Polestar 4 SUV afsløret uden camouflage – ligner mere en stationcar